বিএনপি নেতাকর্মীদের ঘরে ঘরে সন্তান গুম-বিচার বহির্ভূত হত্যার শোক: রিজভী
শোকাচ্ছন্ন পরিবেশে বিএনপির নেতাকর্মীদের ঈদ পালন করতে হচ্ছে বলে মন্তব্য করেছেন দলটির জ্যেষ্ঠ যুগ্ম মহাসচিব রুহুল কবির রিজভী।
আজ বুধবার দুপুরে রাজধানীর শেওড়াপাড়ায় ঈদ উপহার বিতরণ অনুষ্ঠানে অংশ নিয়ে তিনি এ কথা বলেন।
রিজভী বলেন, 'আমরা এমন এক দুঃসময় পার করছি, আমাদের বিএনপির নেতাকর্মীদের ঈদ পালন করতে হয় এক শোকাচ্ছন্ন পরিবেশে। যার বাসায় যাব, দেখবেন গুলিতে তার এক পা পঙ্গু, না হলে তার চোখ অন্ধ—আইন-শৃঙ্খলা রক্ষাকারী বাহিনীর ছোড়া গুলিতে।'
তিনি বলেন, 'যদি কোনো বিএনপি নেতাকর্মীর বাসায় যাই, দেখব সেই পরিবারের একটি সন্তান গুম হয়ে গেছে। হয়তো তিন মাস-চার মাস, তিন বছর-পাঁচ বছর-১০ বছর। যদি কারও বাসায় যাই দেখব, তার সন্তানটি কিছু দিন আগেই বিচার বহির্ভূত হত্যার শিকার হয়েছে। বিএনপি নেতাকর্মীদের বাড়িতে ঈদের আনন্দ যেন এক নিরানন্দ পরিবেশের মধ্যে পালন করতে হয়।'
জনগণ কষ্টে আছে উল্লেখ করে রিজভী বলেন, 'ঈদের আগে বাজারে তেমন ভিড় নেই। দ্রব্যমূল্যের এত ঊর্ধ্বগতি, বিশেষ করে খাদ্যপণ্য। এ যেন ছোঁয়া যায় না! একটা লেবুর দাম ২৫ থেকে ৩০ টাকা। ইফতারের জন্য মানুষ লেবু কিনতে পারে না। চিনি অধরা থেকে গেছে। এই তো পরিস্থিতি!'
দ্বাদশ জাতীয় সংসদ নির্বাচন যে জালিয়াতির নির্বাচন, আমরা আর মামুরা নির্বাচন, ডামি নির্বাচন, প্রতিযোগিতামূলক নয়—আওয়ামী লীগ আর আওয়ামী লীগ নিজেদের নির্বাচন; এটা আজকে প্রতিষ্ঠিত মন্তব্য করে বিএনপির এই নেতা বলেন, 'পৃথিবীর বিভিন্ন গণতন্ত্রকামী দেশের এই মত। আর জনগণ তো জানেই।'
সরকারের কাছে জনগণের ইচ্ছা-অনিচ্ছার দাম নেই বলেও এ সময় মন্তব্য করেন রিজভী। তিনি বলেন, 'একটি দেশ তাদের সঙ্গে রয়েছে। তারা নিজেদের গণতন্ত্রী বলে দাবি করে। ভোট নিয়ে যে তেলেসমাতি, সেখানেও এই পার্শ্ববর্তী দেশ সরকারকে সমর্থন করে। পিনাক রঞ্জন নামে তাদের একজন কূটনীতিক, বাংলাদেশে ভারতের হাইকমিশনার ছিলেন, তিনি দিল্লিতে বলেছেন, যখন সব কিছু হয়ে যাচ্ছে, নির্বাচন হয়ে যাচ্ছে, মার্কিন যুক্তরাষ্ট্রের অ্যাম্বাসেডর আত্মগোপনে চলে গেছেন।
'একটি জাতিকে যখন পরাধীন করা হয়, জাতির পক্ষে, স্বাধীনতার পক্ষে যারা থাকেন, তাদের ওপর তো নানা ধরনের ষড়যন্ত্র হয়। আর দেশীয় কিছু মানুষ ওই বিদেশি প্রভুদের সঙ্গে আঁতাত করে স্বাধীনতাকামী গোষ্ঠীকে পরাজিত করার চেষ্টা করে,' বলেন তিনি।
বাংলাদেশে ভারতের সাবেক হাইকমিশনার পিনাক রঞ্জন লর্ড ক্লাইভের ভূমিকা পালন করছেন বলেও এ সময় মন্তব্য করেন তিনি।

শোকাচ্ছন্ন পরিবেশে বিএনপির নেতাকর্মীদের ঈদ পালন করতে হচ্ছে বলে মন্তব্য করেছেন দলটির জ্যেষ্ঠ যুগ্ম মহাসচিব রুহুল কবির রিজভী।